Geskiedenis gemaak tydens spesiale marathon | Maroela Media
Eliud Kipchoge na hy geskiedenis gemaak het. Foto: (AP Photo/Ronald Zak)
Eliud Kipchoge het die eerste mens geword om 'n marathon in minder as twee uur te voltooi, maar dit sal egter nie as 'n wêreldrekord geld nie.
Die Olimpiese kampioen en wêreldrekordhouer van Kenia het die Ineus 1:59-uitdaging in Wene, Oostenryk, in 1 uur, 59 minute en 40 sekondes voltooi. Die uitdaging is spesiaal gereël vir die poging om 'n marathonafstand, 42,4 km, in minder as twee uur te probeer voltooi.
Kipchoge is deur 36 pasaangeërs in afwisselende groepe vergesel en dit is een van die redes hoekom die Internasionale Vereniging van Atletiek-federasies dit nie as 'n wêreldrekord sal erken nie.
Kipchoge het teen 'n konstante gemiddelde tempo van 2:50 minute per kilometer gehardloop en was teen halfpad 11 sekondes voor die skedule. Die pasaangeërs het onttrek in die finale 500 m.
"Ek voel goed," het Kipchoge gesê. "Ek is die eerste mens [wat dit reggekry het] en ek wil baie mense daardeur inspireer dat geen mens beperkinge het nie."
Dit was Kipchoge se tweede poging om 'n marathonafstand in minder as twee uur te voltooi nadat hy dié mylpaal in Mei 2017 met 26 sekondes tydens 'n soortgelyke geleentheid op die Formule Een-baan in Monza, Italië, misgeloop het.
Kipchoge, wat in 2016 goud tydens die Olimpiese Spele in Rio de Janeiro verower het, het al tien van sy 11 marathons gewen en is die amptelike marathonwêreldrekordhouer sedert hy die Berlyn-marathon in 2:01:39 gewen het.
Give that man a Bells. Wel gedaan Eliud Kipchoge!
Baie geluk, ongelooflike prestasie
Merkwaardig,2:50/km is blitsig.Wel gedaan
Dis ongelooflik, om die minste te sê.
Net ń regstelling MM, ń volle maratonafstand is 42.2 km en nie 42.4 km nie.
Dit is merkwaardig maar met die manier waarop hy dit gedoen is onaanvaarbaar. Gelukkig blyk dit dat die internasionale beheer liggam dit in dieselfde lig sien.